Predkladacia správa
	
Ministrovi práce, sociálnych vecí a rodiny bolo uložené na základe bodu B.4. uznesenia vlády SR č. 325 z 11. apríla 2001 k Súhrnnej správe o realizácii Národného programu ochrany starších ľudí, predložiť na rokovanie vlády Slovenskej republiky v termíne do 31. marca 2003 Súhrnnú správu o realizácii Národného programu ochrany starších ľudí. 

Predložená Súhrnná správa o realizácii Národného programu ochrany starších ľudí predstavuje plnenie vyššie uvedenej úlohy.

Jej cieľom je informovať vládu Slovenskej republiky o konkrétnych výstupoch realizácie zásad a princípov Národného programu ochrany starších ľudí a podať komplexnú informáciu  o spôsobe, akým postupujú jednotlivé rezorty a ostatné ústredné orgány štátnej správy v otázkach ochrany starších ľudí.

Na príprave predkladanej správy Ministerstvo práce, sociálnych vecí a rodiny Slovenskej republiky spolupracovalo s jednotlivými ministerstvami, ostatnými ústrednými orgánmi štátnej správy, krajskými úradmi, verejnoprávnymi inštitúciami, mimovládnymi organizáciami. 

Zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov v prevažnej väčšine kompetencie v oblasti organizovania, koordinovania a samotného  poskytovania tak sociálnych služieb, ako aj služieb v oblasti bývania, zdravotníctva, kultúry, vzdelávania prešli z príslušného orgánu miestnej štátnej správy do kompetencie orgánov miestnej samosprávy. Z uvedeného vyplýva, že orgány miestnej samosprávy – obce a samosprávne kraje sa aktívne podieľajú na realizácii Ústavou SR zaručených sociálnych práv staršieho občana. 

Na základe vyššie uvedeného k spolupráci v rámci procesu hodnotenia realizácie zásad a princípov ochrany starších ľudí boli vyzvané aj jednotlivé samosprávne kraje, keďže prevažná väčšina pôsobností v oblasti ochrany starších ľudí prešla do ich samosprávnej pôsobnosti. Môžeme konštatovať, že viaceré samosprávne kraje sa podieľali na hodnotení realizácie Národného program ochrany starších ľudí.

Predmet návrhu Súhrnnej správy o realizácii národného programu ochranu starších ľudí nevyžaduje jeho prerokovanie v Rade hospodárskej a sociálnej dohody Slovenskej republiky.

Predkladaný materiál nemá žiadny dopad na verejné financie, ekonomiku, zamestnanosť a životné prostredie.

Materiál nepodlieha nesprístupneniu podľa zákona.

Materiál prešiel medzirezortným pripomienkovým konaním. Z celkového počtu 55 pripomienkujúcich subjektov 37 zaslalo návrhy a pripomienky, z nich 29 subjektov neuplatnilo pripomienky a 8 pripomienkujúcich subjektov vyjadrilo pripomienky vecného, technického a jazykového charakteru. Z vyššie uvedeného počtu pripomienkujúcich subjektov 18 nezaslalo pripomienky (Ministerstvo pre správu a privatizáciu národného majetku, Ministerstvo školstva SR, Ministerstvo zdravotníctva SR, Ministerstvo spravodlivosti SR, Ministerstvo životného prostredia SR, Najvyšší kontrolný úrad, Štatistický úrad, Úrad pre štátnu službu, Úrad pre finančný trh, Slovenská humanitná rada, Slovenská televízia, Krajský úrad v Nitre, Krajský úrad v Banskej Bystrici, Krajský úrad v Žiline, Samosprávny kraj v Banskej Bystrici, Samosprávny kraj v Nitre, Samosprávny kraj v Žiline, Samosprávny kraj v Košiciach).